[pic] | KOMISIJA EVROPSKIH SKUPNOSTI |

Bruselj, 6.3.2009

COM(2009) 109 konč.

2006/0088 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta z namenom sprejetja predloga uredbe Evropskega parlamenta in Sveta o spremembi Skupnih konzularnih navodil o vizumih za diplomatsko-konzularna predstavništva glede uvedbe biometričnih podatkov, vključno z določbami o organizaciji sprejema in obravnavanja vlog za izdajo vizuma

(predložila Komisija)

2006/0088 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta z namenom sprejetja predloga uredbe Evropskega parlamenta in Sveta o spremembi Skupnih konzularnih navodil o vizumih za diplomatsko-konzularna predstavništva glede uvedbe biometričnih podatkov, vključno z določbami o organizaciji sprejema in obravnavanja vlog za izdajo vizuma

1. OZADJE

Datum predložitve predloga EP in Svetu (dokument COM([2006]) [269] konč. – [2006]/[0088]COD): | 31. maj 2006 |

Datum mnenja Evropskega parlamenta po prvi obravnavi: | 9. julij 2008 |

Datum sprejetja skupnega stališča: | 5. marec 2009 |

2. CILJ PREDLOGA KOMISIJE

Cilj predloga je določiti pravno podlago za države članice, da bodo od prosilcev za vizum zbrale obvezne biometrične identifikatorje – podoba obraza in deset prstnih odtisov – ter oblikovati pravni okvir za organizacijo konzularnih uradov držav članic in njihovo medsebojno sodelovanje zaradi izvajanja vizumskega informacijskega sistema (VIS).

3. PRIPOMBE K SKUPNEMU STALIŠČU

Skupno stališče Sveta vključuje elemente kompromisa, sklenjenega med Evropskim parlamentom in Svetom po razpravah, ki so potekale po sprejetju mnenja Evropskega parlamenta po prvi obravnavi 9. julija 2008 ter po političnem tristranskem srečanju 2. decembra 2008.

V tem skupnem stališču so v bistvu ohranjeni glavni cilji prvotnega predloga Komisije. Skupno stališče upošteva glavne predloge sprememb, ki jih je Evropski parlament sprejel po prvi obravnavi ter dopolnjujejo in podrobno določajo pravni okvir za organizacijo konzularnih uradov držav članic ter njihovo medsebojno sodelovanje zaradi sprejema in obravnavanja vlog za izdajo vizuma.

Temeljne vsebinske razlike med skupnim stališčem in prvotnim predlogom Komisije so:

– starostna meja za odvzem prstnih odtisov

Medtem ko je Komisija prvotno predlagala odvzem prstnih odtisov prosilcev za vizum od šestega leta starosti, je v besedilu skupnega stališča določena začasna starost 12 let, ki bo ponovno proučena na podlagi rezultatov študije, ki jo bo Komisija opravila na zahtevo Evropskega parlamenta.

– uporaba zunanjih ponudnikov storitev za sprejem vlog za izdajo vizuma

Natančno so bili določeni posebni pogoji, pod katerimi lahko države članice uporabijo take zunanje ponudnike storitev, pa tudi najnižje zahteve, ki jih je treba navesti v pravnih instrumentih, ki povezujejo države članice in zunanje ponudnike storitev.

Da bi se ohranil neposreden dostop do konzularnih uradov, je bila uvedena možnost zaračunanja dodatne takse za prosilce za vizum, ne glede na oprostitve taks, predvidene v Prilogi 12 Skupnih konzularnih navodil. Ta dodatna taksa bo morala biti sorazmerna s stroški, ki jih ima zunanji ponudnik storitev pri opravljanju nalog, ki so mu zaupane, in biti vključena v prizadevanja za uskladitev v okviru lokalnega konzularnega sodelovanja. Taksa ne bo smela presegati polovice takse, določene v Prilogi 12 Skupnih konzularnih navodil.

– uporaba častnih konzulov

Besedilo skupnega stališča dovoljuje uporabo častnih konzulov za sprejem vlog za izdajo vizuma, vključno z zbiranjem biometričnih podatkov. Za častne konzule, ki nimajo statusa javnega uslužbenca države članice, ki jo zastopajo, bodo veljala enaka pravila kot tista, ki se uporabljajo za zunanje ponudnike storitev.

– varen prenos podatkov

Določbe vsebujejo pravne in praktične postopke varnega prenosa podatkov med državami članicami ali med zunanjimi ponudniki storitev in državami članicami, zlasti v tretjih državah, v katerih šifriranje podatkov ni dovoljeno.

Predlagano besedilo uvaja pomembna jamstva na področju varstva podatkov in potrjuje odgovornost držav članic na tem področju.

Vključeni so bili tudi drugi predlogi sprememb Parlamenta v zvezi z redakcijskimi spremembami za izboljšavo besedila.

4. SKLEPI

Komisija sprejme skupno stališče, ki vključuje in dopolnjuje bistvene elemente njenega prvotnega predloga ter glavne predloge sprememb, ki jih je sprejel Evropski parlament.